*Projekts*

LATVIJAS REPUBLIKAS MINISTRU KABINETS

2018. gada\_\_\_.\_\_\_\_\_\_ Noteikumi Nr.\_\_\_\_\_\_

Rīgā (prot. Nr. \_\_\_\_\_\_.§)

Kritēriji un kārtība, kādā valsts piedalās vispārējās izglītības iestāžu pedagogu darba samaksas finansēšanā vidējās izglītības pakāpē

Izdoti saskaņā ar

Izglītības likuma 14. panta 41. un 42. punktu

**I. Vispārīgie jautājumi**

1. Noteikumi nosaka:

1.1. kvalitātes kritērijus, minimāli pieļaujamo izglītojamo skaitu klašu grupā vidējās izglītības pakāpē pašvaldību, valsts augstskolu un privātajās vispārējās vidējās izglītības iestādēs, kā arī kritērijus maksimāli pieļaujamā izglītojamo skaita noteikšanai minētajās izglītības iestādēs;

1.2. kritērijus un kārtību, kādā valsts, tai skaitā ņemot vērā minimāli pieļaujamo izglītojamo skaitu vidējās izglītības pakāpē, piedalās pašvaldību, valsts augstskolu un privāto vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā, ja izglītības iestāde neatbilst šajos noteikumos noteiktajiem kvalitātes kritērijiem.

2. Noteikumi neattiecas uz Tieslietu ministrijas padotībā esošām vispārējās izglītības iestādēm.

**II. Kvalitātes kritēriji un minimāli pieļaujamais izglītojamo skaits**

3. Kvalitātes kritēriji, atbilstoši kuriem vispārējās izglītības iestādes vispārējās vidējās izglītības programmu īstenošanā iesaistīto pedagogu darba samaksa tiek finansēta 100 procentu apmērā no finansējuma, kas aprēķināms atbilstoši normatīvajam aktam par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs vai normatīvajam aktam par kārtību, kādā valsts finansē darba samaksu pedagogiem privātajās izglītības iestādēs, (turpmāk – finansēšanas noteikumi) ir šādi:

3.1. vispārējās izglītības iestādes vispārējās vidējās izglītības programmu īstenošanas kvalitāte spēkā esošajā akreditācijā saskaņā ar normatīvo regulējumu par vispārējās izglītības iestāžu un vispārējās izglītības programmu akreditāciju ir novērtēta ar kvalitātes vērtējuma līmeni, kas nav zemāks par III kvalitātes vērtējuma līmeni (labi), šādos kvalitātes vērtēšanas kritērijos:

3.1.1. mācību saturs;

3.1.2. mācīšanas kvalitāte;

3.1.3. atbalsts mācību darba diferenciācijai;

3.1.4. iekārtas un materiāltehniskie resursi;

3.1.5. fiziskā vide;

3.2. 12. klases izglītojamo kārtoto obligāto centralizēto eksāmenu rezultātu indekss (turpmāk – OCE indekss) ir vienāds vai lielāks par 60 procentiem.

4. Minimāli pieļaujamais izglītojamo skaits vidējās izglītības pakāpē ir šāds:

4.1.pašvaldības un privātās vispārējās izglītības iestādes vidējās izglītības pakāpes klašu grupā – 120:

4.1.1. republikas pilsētās;

4.1.2. Ādažu, Babītes, Carnikavas, Garkalnes, Ikšķiles, Inčukalna, Ķekavas, Mārupes, Olaines, Salaspils, Saulkrastu un Stopiņu novados;

4.1.3. novadu pilsētās(reģionālās nozīmes attīstības centros),kurās ir divas un vairāk pašvaldības padotībā esošas vidusskolas;

4.2. vispārējās izglītības iestādes vidējās izglītības pakāpes klašu grupā – 54:

4.2.1. pašvaldības un privātās vispārējās izglītības iestādē:

4.2.1.1. novados, izņemot šo noteikumu 4.1.2. apakšpunktā minētos novadus;

4.2.1.2. novadu pilsētās (reģionālās nozīmes attīstības centros), kurās ir viena valsts ģimnāzija un viena vidusskola vai tikai viena vidusskola;

4.2.2. valsts augstskolas vispārējās izglītības iestādē;

4.3. vispārējās izglītības iestādes vidējās izglītības pakāpes klašu grupā – 33, ja vispārējās izglītības iestāde īsteno vispārējās vidējās izglītības programmu, pamatojoties uz Latvijas Republikas divpusēju vai daudzpusēju starptautisku līgumu;

4.4. normatīvajos aktos noteiktajā pierobežas teritorijā, kas ir Eiropas Savienības ārējā sauszemes robeža, pašvaldības un privātās vispārējās izglītības iestādes, izņemot novadu pilsētas, vidējās izglītības pakāpes klašu grupā – 22.

**III. Kritēriji un kārtība, kādā valsts piedalās vispārējās vidējās izglītības programmu īstenošanā iesaistīto pedagogu darba samaksas finansēšanā no valsts budžeta līdzekļiem**

5. Izmantojot šo noteikumu pielikumā minētos datus un formulas, Izglītības un zinātnes ministrija (turpmāk – ministrija) katru gadu līdz 15. augustam veic OCE indeksa aprēķinu.

6. Ministrija katru gadu izvērtē pašvaldības, valsts augstskolas un privātās vispārējās vidējās izglītības iestādes atbilstību šo noteikumu 3. punktā minētajiem kvalitātes kritērijiem un neatbilstības šo noteikumu 3.2. apakšpunktā minētajiem kritērijiem gadījumā līdz kārtējā gada 20. augustam rakstiski informē vispārējās izglītības iestādes dibinātāju un vispārējās izglītības iestādi.

7. Vērtējot atbilstību šo noteikumu 4.punktā minētajiem kritērijiem, ministrija ņem vērā informāciju par izglītojamo skaitu kārtējā gada 1.septembrī, ko izglītības iestāde līdz kārtējā gada 5. septembrim ir ievadījusi un apstiprinājusi Valsts izglītības informācijas sistēmā.

8. Valsts piedalās vispārējās izglītības iestādes vispārējās vidējās izglītības programmu īstenošanā iesaistīto pedagogu darba samaksas finansēšanā no valsts budžeta līdzekļiem šādā apmērā no finansējuma apmēra, kas aprēķināms atbilstoši finansēšanas noteikumiem:

8.1. 100 procentu apmērā no kārtējā gada 1. septembra līdz nākamā gada 31. augustam, ja vispārējās izglītības iestāde neatbilst šo noteikumu 3. punktā minētajiem kvalitātes kritērijiem;

8.2. 50 procentu apmērā no nākamā gada 1. septembra līdz aiznākamā gada 31. augustam, ja izglītojamo skaits kārtējā gada 1. septembrī ir lielāks vai vienāds par šo noteikumu 4. punktā noteikto minimāli pieļaujamo izglītojamo skaitu un vispārējās izglītības iestāde otro gadu pēc kārtas neatbilst šo noteikumu 3. punktā minētajiem kvalitātes kritērijiem.

9. Valsts nepiedalās vispārējās izglītības iestāžu vispārējās vidējās izglītības programmu īstenošanā iesaistīto pedagogu darba samaksas finansēšanā no valsts budžeta līdzekļiem, ja izglītojamo skaits kārtējā gada 1. septembrī:

9.1. ir mazāks par šo noteikumu 4. punktā noteikto minimāli pieļaujamo izglītojamo skaitu, un vispārējās izglītības iestāde otro gadu pēc kārtas neatbilst šo noteikumu 3. punktā minētajiem kvalitātes kritērijiem;

9.2. ir lielāks vai vienāds par šo noteikumu 4. punktā noteikto minimāli pieļaujamo izglītojamo skaitu, un vispārējās izglītības iestāde trešo gadu pēc kārtas neatbilst šo noteikumu 3. punktā minētajiem kvalitātes kritērijiem.

**IV. Kritēriji maksimāli pieļaujamā izglītojamo skaita noteikšanai klasē un klašu grupā**

10. Maksimāli pieļaujamo izglītojamo skaitu vispārējās izglītības iestādes vidējās izglītības pakāpes klasē un vidējās izglītības pakāpes klašu grupā nosaka vispārējās izglītības iestādes vadītājs, ņemot vērā:

10.1. normatīvajos aktos par higiēnas prasībām noteikto minimālo platību viena izglītojamā vietai mācību telpā, ķīmijas un fizikas kabinetā, mājturības un tehnoloģiju kabinetā, sporta zālē un datorklasē;

10.2. vispārējās izglītības iestādes pedagoģiskā un atbalsta personāla pieejamību. Šādā gadījumā maksimālais izglītojamo skaits klasē un klašu grupā nedrīkst pārsniegt izglītojamo skaitu, kas noteikts atbilstoši šo noteikumu 10.1. apakšpunktā minētajam normatīvajam regulējumam.

**V. Noslēguma jautājumi**

11. Izglītības iestāde uzskatāma par atbilstošu šo noteikumu 3.2. apakšpunktā minētajam kritērijam, ja:

11.1. no 2020. gada 1. septembra līdz 2025. gada 31. augustam OCE indekss ir vienāds vai lielāks par 40 procentiem;

11.2. no 2025. gada 1. septembra līdz 2029. gada 31. augustam OCE indekss ir vienāds vai lielāks par 50 procentiem.

12. Šo noteikumu pielikuma 3.1. apakšpunkts stājas spēkā 2023. gada 1. augustā. Ministrija līdz 2023. gada 31. jūlijam OCE indeksu aprēķina atbilstoši šo noteikumu pielikuma 3.2. apakšpunktā noteiktajai formulai.

13. Šo noteikumu pielikuma 3.2. apakšpunkts ir spēkā līdz 2023. gada 31. jūlijam.

14. Vērtējot izglītības iestādes atbilstību šo noteikumu 3., 8. un 9. punktā minētajiem kritērijiem, šo noteikumu 3.1. apakšpunktā minēto kvalitātes kritēriju ņem vērā no 2025. gada 1. septembra.

15. Noteikumi stājas spēkā 2020. gada 1. augustā.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

10.09.2018.

1027